Document ID: /fineweb-2-swissfilter-quality_10-filterrobots/filtered/05602.jsonl.gz/17

Mjesec juli često je bio mjesec mnogih zala koja su pogađala Bosnu i njeno stanovništvo. Neke zemlje bi se tamo daleko dogovarale kako bi im Bosna bila lijep zalogaj, a onda bi našle načina da zadovolje svoje apetite. Jedno od tih mijesta bijaše Berlin u kojem napraviše lijepo sijelo i dogovoriše se da Bosna pripadne Austrougarskom Carstvu, a da se Osmansko Carstvo - teže za nekoliko vreća srebrenih funti sterlinga - lijepo ukloni i tiho povuče sa Balkana.
"29. jula 1878. austrougraska vojska napravi most kod Broda i Gradiške na Savi i pređe na bosasnko tlo. Na drugoj obali bi podignuta kraljevska zastava kojoj vojne trupe veselo viknuše "hura!" Razumije se da se radost austrijskih vojnika prenijela na dio stanovništva koji ovaj čin vidi kao način da se uvede evropska kultura uz uspostavu nove, kako bi se sredile prilike po zaštitom nove zastave."
Ono što je nakon toga uslijedilo, još uvijek u n arodu nije dobro poznato, jer narod ne voli da istražuje po svojoj krvavoj povijesti, za što nema nikakvog objašnjenja. Nova kultura bijaše uspostavljena u vidu boljih puteva i tračnica kojima su se kotrljala u A-U Carstvo nazad bogata bosanska rudna bogatstva. Narod se bunio, ali to nije uticalo da mu se provizorno ustoliči tuđa Vlada, ukine jezik i donesu zakoni koji su malo imali zajedničkoga sa narodnim masama. Sve to se nazva novom, evropskom kulturom i napretkom u kojoj istini za volju, od sveg sjaja ostadoše jedino izgrađena gradska jezgra sa novim građevinama, čije fasade i danas krase nakanu prepoznatljive arhitekture.
Bosna i Hercegovina i danas, kao i prije stotinu godina stoji na razdjelnici svjetova očekujući opet dolazak, ne samo "nove evropske kulture", već i nove evropske valute koja će ovu zemlju i narod koji je čini - kao nikad u povijesti - učiniti srećnim i zadovoljnim. Mnoge zemlje, odavno članice Evropske unije, danas su duboko nesrećne zemlje koje žele izaći iz smrtnog zagrljaja novog kulturnog nadahnuća koje je neko stvorio, ne drugome, već jedino sebi na dar. Pojavom Evropske unije mnoge Balkanske zemlje kaskaju sigurno u susret dužničkom ropstvu koje je promišljeno namijenjeno samo jednima, dok drugima baš i nije.
14.07.2015